Πρωτοβουλία της Γαλλικής Δημοκρατίας και του Βασιλείου της Σουηδίας για την έκδοση της απόφασης του Συμβουλίου για τη δημουργία ευρωπαϊκού δικτύου πρόληψης του εγκλήματος

(2000/C 362/13)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την Ευρωπαϊκή Ένωση, και ιδίως το άρθρο 34 παράγραφος 2, στοιχείο γ),

την πρωτοβουλία της Γαλλικής Δημοκρατίας και του Βασιλείου της Σουηδίας,

τη γνώμη του Ευρωπαϊκού Κοινοβουλίου,

Εκτιμώντας τα ακόλουθα:

(1) Το σχέδιο δράσης της Βιέννης ζητά την εκπόνηση μέτρων πρόληψης του εγκλήματος πέντε έτη μετά την έναρξη ισχύος της συνθήκης του Άμστερνταμ.

(2) Το Ευρωπαϊκό Συμβούλιο του Τάμπερε της 15ης και 16ης Οκτωβρίου 1999 συνεπέρανε ότι, είναι ανάγκη να αναπτυχθούν τα προληπτικά μέτρα, η ανταλλαγή των βέλτιστων πρακτικών και να ενισχυθεί το δίκτυο το οποίο απαρτίζεται από τις εθνικές αρχές τις αρμόδιες για την πρόληψη του εγκλήματος, καθώς και η συνεργασία μεταξύ των εθνικών φορέων των εξειδικευμένων στον τομέα αυτό. Διευκρίνισε ότι, οι πρώτες προτεραιότητες της συνεργασίας αυτής μπορεί ενδεχομένως να είναι η εγκληματικότητα των νέων, η εγκληματικότητα των πόλεων και η εγκληματικότητα που έχει σχέση με τα ναρκωτικά. Για το σκοπό αυτό, είναι ευκταία η εκπόνηση μελέτης σχετικά με τη δυνατότητα ενός προγράμματος χρηματοδοτούμενου από την Επιτροπή.

(3) Πολλά σημαντικά σεμινάρια και διασκέψεις σχετικά με την πρόληψη του εγκλήματος, ιδίως στη Στοκχόλμη το 1996, στο Noordwijk το 1997, στο Λινδίνο το 1998 και στο Αλγκάρβε το 2000 έκαναν έκκληση για τη δημιουργία ενός δικτύου στα πλαίσια της Ευρωπαϊκής Ένωσης, με σκοπό την ανάπτυξη της συνεργασίας όσον αφορά τν πρόληψη του εγκλήματος. Η διάσκεψη υψηλού επιπέδου του Αλγκάρβε επεσήμανε επίσης την ανάγκη πολυτομεακής και συνεργατικής προσέγγισης της πρόληψης του εγκλήματος.

(4) Είναι απαραίτητο να συμπράξει το σύνολο της κοινωνίας στην ανάπτυξη εταιρικής σχέσης μεταξύ δημοσίων εθνικών, τοπικών και περιφερειακών αρχών, μη κυβερνητικών οργανώσεων, ιδιωτικού τομέα και πολιτών. Οι αιτίες του εγκλήματος είναι ποικίλες και, κατά συνέπεια, πρέπει να αντιμετωπίζονται με τη λήψη μέτρων σε διαφορετικά επίπεδα, σε διαφορετικές κοινωνικές ομάδες, σε σύμπραξη με τους φορείς διαφόρων αρμοδιοτήτων και εμπειριών, συμπεριλαμβανομένης της κοινωνίας των πολιτών.

(5) Δεδομένου ότι, τα περισσότερα εκλήματα με θύματα πολίτες της Ευρωπαϊκής Ένωσης διαπράττονται σε αστικές περιοχές, είναι απαραίτητο να ληφθούν επίσης υπόψη οι πολιτικές για τις αστικές περιοχές που έχουν σχέση με την πρόληψη του εγκλήματος.

ΑΠΟΦΑΣΙΖΕΙ:

Άρθρο 1

Δημιουργείται ευρωπαϊκό δίκτυο πρόληψης του εγκλήματος, εφεξής αποκαλούμενο: "Δίκτυο".

Το Δίκτυο διαθέτει διοικητικό συμβούλιο και Γενική Γραμματεία.

Άρθρο 2

1. Το Δίκτυο αποτελείται από σημεία επαφής, τα οποία ορίζονται από κάθε κράτος μέλος.

Τα σημεία επαφής, ο αριθμός των οποίων δεν πρέπει να υπερβαίνει τα τρία ανά κράτος μέλος, εκπροσωπούν, τουλάχιστον, αφενός, τις αρμόδιες εθνικές αρχές για την πρόληψη των ποικίλων μορφών εγκλήματος, και, αφετέρου, τους ερευνητές ή εξειδικευμένους πανεπιστημιακούς στον τομέα αυτό. Οι λοιποί επιτόπου φορείς, ιδίως οι μη κυβερνητικές οργανώσεις, οι τοπικές αρχές, και οι φορείς του ιδιωτικού τομέα, δύνανται επίσης να εκπροσωπούνται.

Η Επιτροπή ορίζει επίσης ένα σημείο επαφής. Σημείο επαφής της Ευρωπόλ συμμετέχει στο Δίκτυο για τις πτυχές που το αφορούν.

2. Κάθε κράτος μέλος διασφαλίζει ότι, τα σημεία επαφής του διαθέτουν επαρκείς γνώσεις τουλάχιστον σε μία άλλη επίσημη γλώσσα της Ένωσης, ώστε να μπορούν να επικοινωνούν με τα σημεία επαφής των άλλων κρατών μελών.

Άρθρο 3

1. Το Δίκτυο συμβάλλει στην ανάπτυξη των διαφορετικών πτυχών πρόληψης του εγκλήματος στο επίπεδο της Ένωσης και υποστηρίζει τις δράσεις πρόληψης του εγκλήματος σε τοπικό και εθνικό επίπεδο.

2. Ειδικότερα, το Δίκτυο:

α) Υποβάλλει ετησίως έκθεση πεπραγμένων στο Συμβούλιο, μέσω των αρμοδίων μονάδων εργασίας και εκθέτει τους πρωταρχικούς τομείς δράσης του προγράμματος εργασίας του για το επόμενο έτος. Η έκθεση αυτή ανακοινώνεται στο Ευρωπαϊκό Κοινοβούλιο. Μολονότι καλύπτει όλες τις μορφές εγκλήματος, το Δίκτυο μεριμνά ιδιαίτερα για τους τομείς της εγκληματικότητας των νέων, της εγκληματικότητας των πόλεων και της εγκληματικότητας που έχει σχέση με τα ναρκωτικά.

β) Είναι στη διάθεση του Συμβουλίου και της Επιτροπής προκειμένου να τους παρέχει συνδρομή, κατόπιν αιτήματός τους, για οποιοδήποτε ζήτημα σχετικό με την πρόληψη του εγκλήματος, και ιδίως για να λαμβάνει υπόψη τις προληπτικές πτυχές στα πλαίσια των νομοθετικών πράξεων, των αποφάσεων και άλλων μέσων και να συνδράμει το Συμβούλιο και την Επιτροπή να επισημαίνουν τις αποτελεσματικές στρατηγικές πρόληψης του εγκλήματος, ιδίως στα πλαίσια της εφαρμογής του κοινοτικού προγράμματος σχετικά με την πρόληψη του εγκλήματος.

γ) Διευκολύνει τη συνεργασία, τις επαφές και τις ανταλλαγές πληροφοριών και εμπειριών μεταξύ των κρατών μελών και μεταξύ των εθνικών οργανισμών, καθώς και μεταξύ των κρατών μελών και της Επιτροπής, των λοιπών συνιστωσών του Συμβουλίου και των λοιπών ομάδων εμπειρογνωμόνων και εξειδικευμένων δικτύων σε θέματα πρόληψης του εγκλήματος.

δ) Συλλέγει και αναλύει τις πληροφορίες σχετικά με τις υφιστάμενες δράσεις πρόληψης του εγκλήματος, με την αξιολόγησή τους και με την εξέταση των βέλτιστων πρακτικών, καθώς και τα υφιστάμενα δεδομένα σχετικά με το έγκλημα και την εξέλιξη του στα κράτη μέλη, με σκοπό να συμβάλλει στη μελέτη για τις μελλοντικές, εθνικές και ευρωπαϊκές, αποφάσεις. Το Δίκτυο συνδράμει επίσης το Συμβούλιο και τα κράτη μέλη για να απαντούν στα ερωτηματολόγια όσον αφορά το έγκλημα και την πρόληψή του.

ε) Συμβάλλει στην επισήμανση και την ανάπτυξη των κυριοτέρων τομέων έρευνας, κατάρτισης και αξιολόγησης στον τομέα της πρόληψης του εκλήματος.

στ) Διοργανώνει διασκέψεις, σεμινάρια, συναντήσεις και λοιπές δράσεις που αποσκοπούν στην πρόοδο της μελέτης για τα ειδικά αυτά θέματα και τη διάδοσή της.

ζ) Διοργανώνει ετησίως την απονομή του ευρωπαϊκού βραβείου για την πρόληψη του εγκλήματος.

Άρθρο 4

Για την εκπλήρωση της αποστολής του, το Δίκτυο:

α) Υιοθετεί πολυτομεακή προσέγγιση και λαμβάνει υπόψη τις πολιτικές για τις αστικές περιοχές που έχουν σχέση με την πρόληψη του εγκλήματος.

β) Ευρίσκεται σε στενή επαφή με τους οργανισμούς πρόληψης του εγκλήματος καθώς και με τα ερευνητικά ιδρύματα και τις μη κυβερνητικές οργανώσεις των κρατών μελών.

γ) Δημιουργεί και διατηρεί μια ιστοσελίδα στο Ίντερνετ, συμπεριλαμβάνοντας τις περιοδικές εκθέσεις του καθώς και οποιεσδήποτε άλλες χρήσιμες πληροφορίες, ιδίως μια συλλογή των βέλτιστων πρακτικών.

δ) Μεριμνά για τη χρησιμοποίηση και την προώθηση των αποτελεσμάτων των χρηματοδοτούμενων σχεδίων στα πλαίσια των κοινοτικών προγραμμάτων.

Άρθρο 5

1. Το Δίκτυο πραγματοποιεί την πρώτη συνεδρίασή του στις ...(1)

2. Συνεδριάζει τουλάχιστον μία φορά ανά εξάμηνο, κατόπιν σύγκλησης της εν ενεργεία Προεδρίας του Συμβουλίου. Κατόπιν αιτήματος του Συμβουλίου ή της Επιτροπής είναι δυνατό να συγκαλούνται και άλλες συνεδριάσεις.

3. Το διοικητικό συμβούλιο του Δικτύου απαρτίζεται από εκπροσώπους των κρατών μελών που ορίζονται ως σημεία επαφής των εθνικών αρχών.

Το Δίκτυο προεδρεύεται από τον εκπρόσωπο του κράτους μέλους που ασκεί την Προεδρία του Συμβουλίου της Ευρωπαϊκής Ένωσης.

Συνεδριάζει τουλάχιστον μία φορά ανά Προεδρία. Θεσπίζει τον εσωτερικό κανονισμό του, ο οποίος εγκρίνεται ομόφωνα.

4. Η Επιτροπή ασκεί χρέη Γενικής Γραμματείας.

5. Το διοικητικό συμβούλιο αποφασίζει για το ετήσιο πρόγραμμα του Δικτύου και ενημερώνει σχετικά το Συμβούλιο και την Επιτροπή. Εκπονεί την ετήσια έκθεση πεπραγμένων του Δικτύου. Η έκθεση διαβιβάζεται στο Ευρωπαϊκό Κοινοβούλιο, το Συμβούλιο και την Επιτροπή. Οι αποφάσεις του διοικητικού συμβουλίου εγκρίνονται ομόφωνα.

6. Το Δίκτυο χρηματοδοτείται από τον γενικό προϋπολογισμό της Ευρωπαϊκής Ένωσης.

Άρθρο 6

Το Συμβούλιο προβαίνει σε αξιολόγηση των δραστηριοτήτων του Δικτύου δύο έτη αφότου υιοθετηθεί η παρούσα απόφαση.

Άρθρο 7

Η παρούσα απόφαση παράγει αποτελέσματα από την ημέρα που υιοθετείται.

Βρυξέλλες, ...

Για το Συμβούλιο

Ο Πρόεδρος

...

(1) Τρεις μήνες αφότου υιοθετηθεί η παραούσα απόφαση.